SKRIFTLIG FORESPØRGSEL E-1452/99

af Daniela Raschhofer (NI) til Kommissionen

(1. september 1999)

Om: Harmonisering på trafiksikkerhedsområdet

Europa-Kommissionen beskæftiger sig meget med trafikområdet, blandt andet fordi det ikke kun er et spørgsmål om så hurtigt som muligt at skabe forbindelser mellem punkt A og punkt B og tilbagelægge strækningen så hurtigt og miljøskånende som muligt, men også om at højne trafiksikkerheden på europæiske veje og jernbaner.

For så vidt angår trafiksikkerheden har jeg følgende spørgsmål:

- Har Kommissionen gjort sig overvejelser eller afholdt drøftelser, eller findes der retsregler vedrørende nedenstående spørgsmål?

- I bekræftende fald udbedes nøjagtige oplysninger om henholdsvis drøftelsernes stade og retsnormerne samt eventuelle overgangsperioder.

1. Hvor mange retsnormer har EU indtil nu udstedt vedrørende bilisters sikkerhed?

2. Foreligger der på grund af forsinket indførelse af nationale retsregler en mulighed for, at europæiske statsborgere kan køre bil uden at være i besiddelse af en tilladelse hertil?

3. Findes der ensartede bestemmelser i Europa for formen på og den optiske udformning af bilers nummerplader?

4. Er der ensartede bestemmelser i Europa om højresving ved et rødt trafiklys?

5. Kan det forekomme, at forskellige lyssignaler betyder forskellige ting i de forskellige medlemslande (gult blinkende trafiklyssignal)?

6. Er der på europæisk plan fastsat bestemmelser om skiltningen af trafikveje samt om den optiske udformning (farvemæssig) af trafikskilte?

7. Findes der i Unionen ensartede normer for udstødningsgasser for både lastvogne og personvogne? I benægtende fald bedes oplyst, hvor stor forskellen er mellem den strengeste og den mest generøse grænseværdi?

8. Er der en generel pligt til at anvende sikkerhedssele samt ensartet hastighedsbegrænsning på europæiske veje?

Svar afgivet på Kommissionens vegne af Loyola de Palacio

(15. oktober 1999)

1. Kommissionen har været meget aktiv, når det drejer sig om at fastsætte retlige normer for konstruktion af køretøjer, kaldet typegodkendelse. Over 50 direktiver er til dato blevet vedtaget, hvoraf

mange senere er blevet ændret ved yderligere lovgivning for at afspejle tekniske udviklinger i køretøjsdesign. De fleste af disse kan anses for direkte eller indirekte at påvirke bilisternes sikkerhed. En fortegnelse over disse direktiver sendes direkte til det ærede medlem og til Parlamentets sekretariat.

Ud over lovgivning vedrørende typegodkendelse omfatter anden europæisk lovgivning, der har betydning for bilisternes sikkerhed, Rådets forordning (EØF) 3820/85 af 20. december 1985 om harmonisering af visse bestemmelser på det sociale område inden for vejtransport(1) og forordning (EØF) 3821/85 af 20. december 1985 om kontrolapparatet inden for vejtransport (12), som behandler bilisternes hviletid. Direktiv 91/0439/EØF af 29. juli 1991 om kørekort(2), direktiv 96/0096/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil(3), direktiv 92/0006/EF af 10. februar 1992 om montering og anvendelse af hastighedsbegrænsende anordninger i visse klasser af motorkøretøjer i Fællesskabet(4), direktiv 91/0671/EØF af 16. december 1991 om indbyrdes tilnærmelse af medlemsstaternes lovgivning vedrørende obligatorisk anvendelse af sikkerhedsseler i køretøjer på under 3,5 t(5), samt en stor pakke lovgivning vedrørende transport af farligt gods (direktiv 94/0055/EF af 21. november 1994(6).

2. Direktiv 91/0439/EØF om kørekort gælder ikke for motorkøretøjer med en beregnet maksimumfart på 50 km/t eller derunder eller med en motor på 50 cm3 eller derunder. Landbrugs- og skovkøretøjer undtages også fra direktivets anvendelsesområde. Dette betyder, at de enkelte medlemsstater kan vælge at tillade personer at køre sådanne køretøjer på offentlige veje på deres nationale territorium uden nogen form for kørekort. Endvidere er der borgere i medlemsstaterne, som har kørekort, men som aldrig har taget en køreprøve, da de fik kørekort før man indførte køreprøver i deres medlemsstat.

3. Der findes ingen standardbestemmelser for nummerplader, men der findes en norm for, hvor disse plader placeres på køretøjet. Endvidere findes Rådets forordning (EF) 2411/98 af 3. november 1998 om gensidig anerkendelse af registreringslandets kendingsbogstaver for motorkøretøjer og påhængskøretøjer dertil ved kørsel inden for Fællesskabet.(7)

4. og 5. Der findes ingen EF-lovgivning om bestemmelser vedrørende trafiklys. Konventionen om vejskilte, som blev afholdt af FN's Økonomiske Kommission for Europa i 1968, fastlægger bestemmelser om trafiklys (i artikel 23 og 24). Den fastsætter, at rødt lys betyder, at et køretøj ikke må køre frem, mens et blinkende gult lys betyder, at et køretøj må køre frem med forsigtighed. Det bør dog bemærkes, at ikke alle medlemsstater har undertegnet konventionen eller gennemført den fuldt ud. Kommissionen har intet mandat til at sikre, at alle medlemsstaterne gennemfører denne konvention fuldt ud. De enkelte medlemsstater kan derfor vælge at tillade trafikken at dreje til højre for rødt lys eller anvende blinkende gule lys, hvis de ikke anvender konventionen.

6. Der er ingen fællesskabslovgivning vedrørende bestemmelserne for trafikskilte. De enkelte medlemsstater beslutter den farvemæssige udformning af trafikskilte. Ovennævnte konvention om vejskilte fastsætter harmoniseret udformning for vejskilte, der giver bilisterne advarende oplysning. Der foreligger dog ingen harmonisering af farven af retningsskiltning. Det bemærkes igen, at ikke alle medlemsstaterne har undertegnet konventionen.

7. Der findes en stor pakke lovgivning om normer for udstødningsgasser i Fællesskabet i typegodkendelsessystemet gennem Rådets direktiv 70/0220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding(8), senest ændret ved direktiv 98/0077/EF(9). Denne række direktiver fastsætter obligatoriske, ensartede emissionsnormer.

Endvidere kræver Rådets direktiv 96/0096/EF af 20. december 1996 om indbyrdes tilnærmelse af medlemsstaternes lovgivning om teknisk kontrol med motorkøretøjer og påhængskøretøjer dertil(10), at køretøjerne regelmæssigt kontrolleres, og under denne kontrol kontrolleres emissionsnormen.

8. Rådets direktiv 91/0671/EØF af 16. december 1991 om indbyrdes tilnærmelse af medlemsstaternes lovgivning vedrørende obligatorisk anvendelse af sikkerhedsseler i køretøjer på under 3,5 t(11) gør det obligatorisk at anvende sikkerhedsseler på køretøjernes for- og bagsæder. Der findes ingen standardhastighedsbegrænsning for de europæiske veje.

(1) EFT L 370 af 31.12.1985.

(2) EFT L 237 af 24.8.1991.

(3) EFT L 46 af 17.2.1997.

(4) EFT L 57 af 2.3.1992.

(5) EFT L 373 af 31.12.1991.

(6) EFT L 319 af 12.12.1994.

(7) EFT L 299 af 10.11.1998.

(8) EFT L 76 af 6.4.1970.

(9) EFT L 286 af 23.10.1998.

(10) EFT L 46 af 17.2.1997.

(11) EFT L 373 af 31.12.1991.

(12) EFT L 370 af 31.12.1985.